
A Leber-féle Herediter Opticus Neuropathia (LHON) intracelluláris patomechanizmusát befolyásoló tényezőinek RNS-szintű vizsgálata

Kulcsszavak: transzkriptomika; szemészeti genetika; Leber-féle Herediter Opticus Neuropathia; mitokondriális diszfunkció; atípusos megjelenés
Bevezetés: A Leber-féle Herediter Opticus Neuropathia a leggyakoribb mitokondriális öröklődésmenetet mutató betegség. Jellemzően férfiakat érint (90%), egyoldali látásromlással kezdődik, mely hónapokkal vagy évekkel később bilaterálissá progrediál. A nemek közti differencia, a betegség patomechanizmusának molekuláris alapjai, az inkomplett penetrancia és a genotípus-fenotípus spektrum szélességének okai még tisztázatlanok. Vizsgálatunk során a Semmelweis Egyetem Szemészeti Klinika és a Genomikai Medicina és Ritka Betegségek Intézete együttműködésében gondozott, ismert homoplazmikus ND1_m.3460G>A variánssal rendelkező, jelentős fenotípuseltérést mutató családtagok esetében arra kerestük a választ, hogy mi magyarázza az atípusos kifejeződést.
Módszerek: A páciensek közül egy család kettő érintett és egy tünetmentes, de az ND1_m.3460G>A mutációt homoplazmikus formában hordozó tagját vizsgáltuk. Jelzett variáns jelenlétét családfaelemzés, szemészeti klinikai, pszichofizikai és multimodális képalkotó vizsgálati eredmények elemzése után RNS-szekvenálást végeztünk, majd a bioinformatikai analízis során az mRNS-változásokra fókuszáltunk.
Eredmények: A transzkripciós különbségek elemzése során megállapítottuk, hogy a vizsgált páciensek RNS-expressziójában szignifikáns eltérések figyelhetők meg az oxidatív foszforiláció, a reaktív oxigéngyökök eliminációjáért felelős rendszer, a riboszóma-biogenezis, a sejtciklus-szabályozás, az apoptózis, a gyulladásos és immunválasz, valamint a sejtadhéziós struktúrák génjei tekintetében. A tünetmentes anya, valamint a tüneteket produkáló gyermeke egyéni expressziós mintázatának vizsgálata is markáns kontrasztot mutatott. A harmadik családtag transzkriptom-szintű elemzése a betegség fenotípusát súlyosbító, feltételezhetően toxikus ágensre adott válaszreakciók jelenlétét jelezte.
Megbeszélés: Eredményeink alapján megállapítható, hogy a LHON egy multifaktoriális betegség, ahol a genotípus-fenotípus összefüggések, valamint a környezeti tényezők egyaránt hozzájárulnak a klinikai megjelenéshez. Az általunk azonosított szignifikáns expressziós változások hangsúlyozzák a mitokondriális diszfunkció, valamint a gyulladásos és immunfolyamatok közötti összefüggéseket, amelyek potenciális célpontjai lehetnek a jövőbeli kezelési stratégiáknak.



